Die Vilnius-weergawe van die Babiloniese Talmoed se eerste bladsy, Tractate Berachot, folio 2a
Die Talmoed (Hebreeus: תַּלְמוּד, talmūd, letterlik: "onderwysing", "studie") is naas die Tanag (die Ou Testament vir die Christene) die belangrikste boek in Judaïsme. Dit bevat die kommentare van belangrike rabbi's en ander skrifgeleerdes op die Tenag, veral in die vorm van besprekings tussen voor- en teenstanders van ’n bepaalde standpunt. Hierdie aanvanklik mondelinge tradisie oor die Wet en profete van die tyd van Moses af, het gegroei tot ’n uiters uitgebreide versameling van moontlike uitlegte, verklarings, wetspresedente, anekdotes, legendes en mites.
Vorm en onderdele[wysig | wysig bron]
Die Talmoed word vanweë sy omvang meestal as ’n reeks boeke uitgegee. Dit bestaan uit:
Die Misjna – kommentare op die Tenag wat omstreeks 200 n.C. op skrif gestel is. Die Misjna is onderverdeel in ses hoofdafdelings, wat weer in kleiner traktate verdeel is. Laasgenoemde is in hoofstukke verdeel, wat weer uit wette en reëls bestaan. Die Misjna bestaan uit altesaam traktate, 525 hoofstukke en 4 178 wette en reëls.
Die Gemara – kommentare op die Misjna.
Twee weergawes[wysig | wysig bron]
’n Onderskeid word getref tussen die Babiloniese Talmoed (Talmoed Bawlie) en Jerusalemse Talmoed (Talmoed Jeroesjalmie). Hoewel albei dieselfde misjna as kern het, verskil die gemaras.
Die Babiloniese Talmoed is veral tussen 500 en 1000 in Mesopotamië vasgelê waar in dié tydperk groot florerende Joodse gemeenskappe gevestig was. Dit is verreweg die uitgebreidste en gewildste Talmoed. In die Middeleeue is nog kommentare van die belangrikste rabbi's bygevoeg. Die Kabbala-geloof put veral inspirasie uit die Talmoed Bawlie.
Die Jerusalemse Talmoed het omstreeks 350 in of om Jerusalem ontstaan. Dit bestaan hoofsaaklik uit kommentare oor die wette van Moses wat handel oor landgebruik vir landboudoeleindes en die reinigingswette in die tempeldiens.
Huidige gebruik[wysig | wysig bron]
Ortodokse Jode volg ook dikwels die Daf Jomi ("die daaglikse bladsye"). Een bladsy van die Talmoed word elke dag gelees sodat die hele Talmoed in 2 711 dae (7,5 jaar) behandel word.
(en) “TALMUD”. Jewish Encyclopedia. URL besoek op 10 Januarie 2019.
(en) “Talmud”. Encyclopædia Britannica. URL besoek op 10 Januarie 2019.
Ontsluit van "https://af.wikipedia.org/w/index.php?title=Talmoed&oldid=1894533"
Die bladsy is laas op 18 Januarie 2019 om 10:17 bygewerk.